**Informatīvais ziņojums**

**„Par priekšlikumu sniegšanu par turpmāko rīcību**

**saistībā ar valsts sabiedrību ar ierobežotu atbildību „Latvijas Vides, ģeoloģijas un meteoroloģijas centrs””**

# 1. Situācijas apraksts

Ar Ministru kabineta 2012.gada 4.jūnija rīkojumu Nr. 245 „Par Publisko personu komercdarbības koncepciju” tika atbalstīti Publisko personu komercdarbības koncepcijā ietvertie risinājumi, savukārt ar Ministru kabineta 2012.gada 4.jūnija rīkojumu Nr.246 „Par Valsts kapitāla daļu pārvaldības koncepciju” tika atbalstīti Valsts kapitāla daļu pārvaldības koncepcijā piedāvātie risinājumi. Ņemot vērā apstiprinātās koncepcijas, ar Ministru prezidenta 2012.gada 19.jūnija rīkojumu Nr. 233 „Par darba grupu” tika izveidota darba grupa (turpmāk – Darba grupa). Saskaņā ar minētā rīkojuma 3.punktu tika uzdots izvērtēt nozaru ministriju iesniegto informāciju par valsts kapitālsabiedrību turpmākās darbības izvērtējumu un sagatavot Darba grupas viedokli un priekšlikumus par valsts līdzdalības nepieciešamību kapitālsabiedrībās, kā arī kapitālsabiedrību turpmāko juridisko statusu un to pārvaldītāju.

Izpildot Ministru prezidenta sniegto uzdevumu, Darba grupa izstrādāja informatīvo ziņojumu „Par valsts līdzdalības kapitālsabiedrībās izvērtēšanu un ar Ministru prezidenta 2012.gada 19.jūnija rīkojumu Nr.233 izveidotās darba grupas priekšlikumiem turpmākajai rīcībai” (turpmāk – Informatīvais ziņojums), kas tika izskatīts un atbalstīts Ministru kabineta 2013.gada 11.jūnija sēdē (prot. Nr. 34 37.§). Ar minētā protokola 2.punktu Ministru kabinets uzdeva ministrijām atbilstoši kompetencei izvērtēt Informatīvā ziņojuma 5.pielikumā ietverto Darba grupas ieteikumu finansiālos un tiesiskos riskus un iesniegt Ministru kabinetā Informatīvā ziņojuma 5.pielikumā noteiktajā termiņā priekšlikumus par turpmāko rīcību.

Atbilstoši Informatīvā ziņojuma 5.pielikuma 11.punktam Vides aizsardzības un reģionālās attīstības ministrijai (turpmāk – Ministrija) ir nepieciešams izvērtēt tās turējumā esošās valsts sabiedrības ar ierobežotu atbildību „Latvijas Vides, ģeoloģijas un meteoroloģijas centrs” (turpmāk – Centrs) juridiskā statusa maiņu, izvērtējot iespēju kapitālsabiedrību pārveidot par valsts aģentūru, un attiecīgi iesniegt Ministru kabinetā priekšlikumus par turpmāko rīcību.

Vienlaikus Ministru kabineta 2013.gada 28.maija protokola Nr.32 38.§ „Likumprojekts „Publisko personu kapitālsabiedrību un kapitāla daļu pārvaldības likums”” 6.punkts noteic, ka valsts kapitālsabiedrību un valstij piederošo kapitāla daļu turētājiem sešu mēnešu laikā pēc šā likuma spēkā stāšanās jāiesniedz izskatīšanai Ministru kabinetā noteiktā kārtībā veiktais izvērtējums par valsts līdzdalību kapitālsabiedrībās, valsts kapitālsabiedrību turpmāko juridisko statusu un kapitāla daļu turētāju un priekšlikumi par turpmāko rīcību, ievērojot, ka sākotnēji uz Ministru kabinetu virzāms izvērtējums par kapitālsabiedrībām, kuras apsaimnieko nekustamos īpašumus, un kapitālsabiedrībām, kurās valstij nav izšķirošās ietekmes.

2016.gada 1.janvārī spēkā stājās grozījumi Valsts pārvaldes iekārtas likumā, kas tieši skar valsts kapitālsabiedrības. Tas nosaka, ka publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1. tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā;
2. publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;
3. tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Šie grozījumi ir saistīti ar plašākām izmaiņām valsts kapitālsabiedrību pārvaldības regulējumā.

Informatīvā ziņojuma projektu atbilstoši Valsts pārvaldes iekārtas likuma 88.panta prasībām Centrs nosūtīja Latvijas Tirdzniecības un rūpniecības kamerai un Konkurences padomei un apsprieda ar to pārstāvjiem, tiekoties klātienē. Šo organizāciju ieteikumus Centrs iestrādājis informatīvajā ziņojumā, tai skaitā attiecībā uz atteikšanos no atsevišķu pakalpojumu sniegšanas. Konkurences padome informatīvā ziņojuma projektu ir saskaņojusi (skat. 1.pielikumu). Latvijas Tirdzniecības un rūpniecības kamera atbalsta Centra darbības turpināšanu esošajā statusā, norādot, ka Centram jāatsakās no tādu pakalpojumu sniegšanas, kurus piedāvā arī komersanti, kā arī jāturpina attīstīt pakalpojumu eksports (skat. 1.pielikumu).

# 2. Centra darbības apraksts

**Centrs** ir valsts kapitālsabiedrība, kas izveidota 2009.gada 7.jūlijā, **pamatojoties uz** Ministru kabineta 2009.gada 1.jūlija rīkojumu Nr.448 "Par valsts aģentūras "Latvijas Vides, ģeoloģijas un meteoroloģijas aģentūra" un "Bīstamo atkritumu pārvaldības" valsts aģentūras likvidāciju un valsts sabiedrības ar ierobežotu atbildību "Latvijas Vides, ģeoloģijas un meteoroloģijas centrs" dibināšanu" (turpmāk – MK rīkojums Nr.448).

**Centra** dibināšanas mērķis ir nodrošināt vides informācijas apkopošanu, uzkrāšanu un sniegšanu sabiedrībai un valsts un pašvaldību institūcijām, vides monitoringa veikšanu, zemes dzīļu resursu apzināšanu un izvērtēšanu, valstij piederošo bīstamo atkritumu apsaimniekošanas objektu apsaimniekošanu, radioaktīvo atkritumu un kodolobjektu drošu apsaimniekošanu, kā arī piedalīties valsts politikas īstenošanā ģeoloģijas, meteoroloģijas, klimatoloģijas, hidroloģijas, ūdens un gaisa kvalitātes, pārrobežu gaisa piesārņojuma ietekmes un radioaktīvo un bīstamo atkritumu apsaimniekošanas jomā. **Centrs** ir "Latvijas Vides, ģeoloģijas un meteoroloģijas aģentūras" un "Bīstamo atkritumu pārvaldības" valsts aģentūras tiesību un saistību pārņēmējs. Centra kapitāla daļu turētājs ir Ministrija.

Centrs nodrošina valsts meteoroloģiskos, hidroloģiskos, virszemes ūdeņu kvalitātes, pazemes ūdeņu, nokrišņu kvalitātes, integrālā monitoringa un citus novērojumus, kā arī kopīgi ar vides aizsardzības institūcijām veic gaisa kvalitātes un tās ietekmes novērojumus uz ekosistēmām, kā arī sniedz to novērtējumu starptautisko, nacionālo un reģionālo projektu un programmu ietvaros. Analizējot novērojumos iegūto informāciju, Centra speciālistiem ir iespējams izstrādāt visdažādākos informācijas produktus visām tautsaimniecības nozarēm – prognozes, dažāda veida hidroloģiskos, meteoroloģiskos, vides kvalitātes aprēķinus un analīzes u.tml.

Meteoroloģiskos novērojumus Centrs veic 35 novērojumu stacijās (~1 stacija uz 1500 km2), kas stacionāri izvietotas visā Latvijas teritorijā. Staciju izvietojums ir optimāls, lai pietiekami detalizēti raksturotu Latvijas laika apstākļus un klimatu. Izvietojuma blīvumu regulē starptautiski normatīvi. Hidroloģiskie novērojumus veic 79 novērojumu stacijās. Deviņas jūras piekrastes hidroloģiskās stacijas vienmērīgi izvietotas Baltijas jūras un Rīgas līča piekrastē un nodrošina jūras piekrastes novērojumus. 60 hidroloģiskās stacijas veic virszemes hidroloģiskos novērojumus Latvijas upēs, ezeros un ūdenskrātuvēs ar tādu optimālu staciju izvietojuma blīvumu, kas nodrošina pietiekami kvalitatīvu hidroloģisko elementu reģistrāciju un aprēķinus Latvijas lielākajos upju baseinos un ezeros, kā arī Baltijas jūrā un Rīgas jūras līcī ietekošajās upēs. Iegūtie dati ir brīvi pieejami portālā [www.lvgmc.lv](http://www.lvgmc.lv/) un Centra Datu fondā.

Gaisa kvalitātes novērojumu staciju galvenais uzdevums ir sniegt informāciju par ārtelpas gaisa kvalitāti troposfērā (neietverot darba vidi) un salīdzināt faktisko stāvokli ar noteiktajiem kvalitātes normatīviem. Šo kvalitātes normatīvu mērķis ir novērst kaitējumu cilvēka veselībai vai videi un nodrošināt bioloģiskās daudzveidības saglabāšanu ilgākā laika posmā. Gaisa kvalitātes mērījumus nodrošina nepārtrauktā automātiskā režīmā, kā arī izmantota manuālas gaisa un nokrišņu paraugu ņemšanas ierīces ar tālāku ķīmisko analīzi Centra laboratorijā. Rucavas un Zosēnu stacijas ir iekļautas Pasaules Meteoroloģijas organizācijas Globālā atmosfēras novērošanas programmā GAW (*GlobalAtmosphericWatch*) kā reģionālā līmeņa fona stacijas. Gaisa kvalitātes novērojumi ietilpst vairākās starptautiskās programmās – ICP *IntegratedMonitoring*, *ICP Vegetation*, *ICP Waters*, *ICP Forest* u.c.

Centra novērojumi tiek veikti atbilstoši Pasaules meteoroloģiskās organizācijas (PMO) vadlīnijām un Centra metodikām un instrukcijām un ir sertificēti. Balstoties uz iegūtajiem datiem, kurus apkopo datu bāzēs, Centrs sagatavo un sniedz operatīvo meteoroloģisko un hidroloģisko informāciju privātpersonām un valsts institūcijām, tostarp sagatavojot specializētas prognozes, kā arī ekspertu atzinumus. Šāda rīcība ietver stratēģiski svarīgu pakalpojumu sniegšanu, jo informācija tiek sniegta arī valsts iestādēm, kas atbild par valsts un iedzīvotāju drošību un aizsardzību – Nacionālie bruņotie spēki, Valsts ugunsdzēsības un glābšanas dienests, Valsts policija. Informāciju sniedz arī plašsaziņas līdzekļiem.

Centra darbība prognožu izstrādē ir saistīta ar nepieciešamību sabiedrības interesēs nodrošināt augstāku kvalitātes standartu, kas nozīmē arī pakalpojumu nodrošināšanu diennakts režīmā un atbildību par pakalpojumu nepārtrauktību un kvalitāti. Pakalpojuma kvalitātes nodrošināšanai notiek atbilstošo speciālistu apmācība, kvalifikācijas prasību nodrošināšana ne vien vietējā līmenī, bet arī atbilstoši starptautiskajām prasībām, piesaistot starptautiskas organizācijas, piemēram, *EUMETSAT*, *EUMETNET* un *ECMWF*. Pakalpojuma kvalitātes prasības izriet arī no Čikāgas konvencijas un Latvijas dalības Starptautiskajā civilās aviācijas organizācijā (*ICAO*).

Papildus minētajam Centrs ir kompetentā iestāde biocīdu jautājumos Latvijā. Centrs veic ķīmisko vielu izvērtējumu sadarbībā ar Eiropas Ķīmisko vielu aģentūru, kas katru gadu piedāvā vielu sarakstus, kam dalībvalstis var pieteikties un izvēlēties vērtējamās vielas. Centrs nodrošina arī radioaktīvo atkritumu apsaimniekošanu, apsaimniekojot radioaktīvo atkritumu glabātavu "Radons", bīstamo atkritumu pārstrādes objektus, kuri ir valsts īpašumā, bīstamo atkritumu poligonu, kā arī citus ar bīstamo atkritumu apsaimniekošanu saistītos objektus un iekārtas, kuras ir valsts īpašumā.

Centra klienti ir gan visu tautsaimniecības nozaru (enerģētika, transports un loģistika, valsts un pašvaldības iestādes, būvniecība, celtniecība, masu mediji, mežsaimniecība, ostu pakalpojumi) pārstāvētie uzņēmumi, gan arī fiziskas personas. Turklāt Centrs pakalpojumus pārdod ne tikai Latvijā, bet arī citās valstīs, tos eksportējot. Detalizēts apraksts par Centra darbības virzieniem norādīts turpmāk.

# 2.1. Deleģētie valsts pārvaldes uzdevumi

**Centram** saskaņā ar MK rīkojumu Nr.448 ir deleģēti šādi valsts pārvaldes uzdevumi, kas ir raksturojami kā kapitālsabiedrības sociālie mērķi:

1. veikt normatīvajos aktos kapitālsabiedrībai noteiktos uzdevumus, kā arī tai deleģētos valsts pārvaldes uzdevumus atbilstoši dibināšanas mērķim;
2. veidot un attīstīt vienotu vides informācijas sistēmu;
3. piedalīties nacionālās vides monitoringa un indikatoru sistēmas pilnveidošanā;
4. veikt vides, ģeoloģiskos, hidroloģiskos, meteoroloģiskos novērojumus un sniegt to novērtējumus starptautisko, nacionālo un reģionālo projektu un programmu ietvaros, kā arī nodrošināt vides kvalitātes, ģeoloģiskās, hidroloģiskās un meteoroloģiskās informācijas uzkrāšanu, glabāšanu, sistematizāciju un papildināšanu;
5. testēt vides kvalitāti, novērtēt vides kvalitātes un dabas resursu stāvokli, tendences, prognozes un riska faktorus un sagatavot Latvijas vides pārskatus un nacionālos ziņojumus;
6. atbilstoši kapitālsabiedrības darbības jomai sniegt sabiedrībai, valsts un pašvaldību, kā arī Eiropas Savienības (turpmāk – ES) institūcijām un starptautiskajām organizācijām vides, ģeoloģisko, hidroloģisko, meteoroloģisko informāciju, kā arī informāciju par bīstamo un radioaktīvo atkritumu apsaimniekošanu;
7. izstrādāt laika apstākļu, hidroloģiskās un citas specializētās prognozes;
8. nodrošināt aeronavigācijai nepieciešamās informācijas izstrādi;
9. nodrošināt Latvijas zemes dzīļu resursu izvērtēšanu un resursu apzināšanu;
10. uzturēt Latvijas Valsts ģeoloģijas fondu un urbumu seržu un etalonparaugu glabātavu;
11. veikt meteoroloģiskās institūcijas funkcijas atbilstoši 1944.gada 7.decembra Konvencijai par starptautisko civilo aviāciju, kā arī nodrošināt citu valsts starptautisko saistību izpildi kapitālsabiedrības darbības jomā;
12. pārstāvēt valsti starptautiskajās organizācijās, kuru darbība saistīta ar meteoroloģiju, hidroloģiju, ģeoloģiju, vides kvalitātes novērtējumu un ķīmisko vielu pārraudzību, bīstamo un radioaktīvo atkritumu apsaimniekošanu, tai skaitā Pasaules Meteoroloģijas organizācijā (PMO), veikt Eiropas Vides aģentūras koordinācijas centra un ķīmisko vielu pārvaldības nacionālās kompetentās iestādes uzdevumus Latvijā, atbilstoši darbības jomai pārstāvēt valsti Eiropas Komisijas veidotajās darba grupās;
13. informēt sabiedrību par bīstamām meteoroloģiskām un hidroloģiskām parādībām, kā arī par parādībām, kas saistītas ar izmaiņām vides kvalitātē un var izraisīt katastrofas, postījumus un avārijas;
14. sniegt par civilo aizsardzību atbildīgajām institūcijām informāciju pazemes ūdens ieguves urbumu aizsardzības pasākumu plānošanā un ūdens apgādes nodrošināšanā, ja ir valsts apdraudējums;
15. nodrošināt radioaktīvo atkritumu apsaimniekošanu, apsaimniekot radioaktīvo atkritumu glabātavu "Radons", bīstamo atkritumu pārstrādes objektus, kuri ir valsts īpašumā, bīstamo atkritumu poligonu, kā arī citus ar bīstamo atkritumu apsaimniekošanu saistītos objektus un iekārtas, kuras ir valsts īpašumā;
16. testēt radioaktīvos materiālus un slēgtos jonizējošā starojuma avotus kapitālsabiedrības apsaimniekotajos objektos;
17. piedalīties radiācijas avāriju seku likvidēšanā, veicot radioaktīvi piesārņoto teritoriju, transportlīdzekļu un citu priekšmetu dezaktivāciju, kā arī nodrošināt radioaktīvo atkritumu apsaimniekošanu.

Deleģēto valsts pārvaldes uzdevumu ietvaros Centrs uztur novērojumu staciju tīklu un meteoroloģisko radaru, kā arī iegūst, apstrādā un padara sabiedrībai pieejamu informāciju par attiecīgajiem datiem. Vienlaikus Centrs izstrādā laika apstākļu, hidroloģiskās un citas specializētās prognozes, kā arī brīdina sabiedrību par bīstamām pārmaiņām dabas parādībās un vides kvalitātē, kas var izraisīt katastrofas, postījumus un avārijas.

Papildu deleģētiem pārvaldes uzdevumiem Centrs, izmantojot šos publiski pieejamos datus un pielietojot savu speciālistu zināšanas, izstrādā īpašas specializētas prognozes un pārdod šādu pakalpojumu tirgū. Tādā veidā Centrs gūst ienākumus, lai varētu nodrošināt īpaši augstas kvalitātes pakalpojumu sniegšanu sabiedrībai, kam nepieciešama pastāvīga speciālistu apmācība un novērojumu staciju tīkla uzturēšana.

# 2.2. Maksas pakalpojumi saskaņā ar normatīvajiem aktiem

Par sniegtajiem publiskajiem maksas pakalpojumiem Centrs iekasē maksu, kas noteikta šādos tiesību aktos:

1. Ministru kabineta 2013.gada 3.septembra noteikumos Nr.752 „Valsts sabiedrības ar ierobežotu atbildību "Latvijas Vides, ģeoloģijas un meteoroloģijas centrs" maksas pakalpojumu cenrādis” (turpmāk – MK cenrādis);
2. Ministru kabineta 2011.gada 21.jūnija noteikumos Nr.484 “Bīstamo atkritumu uzskaites, identifikācijas, uzglabāšanas, iepakošanas, marķēšanas un pārvadājumu uzskaites kārtība”;
3. Ministru kabineta 2014.gada 15.aprīļa noteikumos Nr.199 “Būvniecībā radušos atkritumu un to pārvadājumu uzskaites kārtība”;
4. Ministrijas 2016.gada 28.janvāra vēstulē Nr.2.18-1e/651 (par atkritumu apglabāšana bīstamo atkritumu poligonā Zebrene).

Būtiski norādīt, ka minētajos tiesību aktos noteiktos maksas pakalpojumus sniedz ne tikai Latvijas klientiem, bet šos pakalpojumus arī eksportē, turklāt Centrs saredz iespējas eksporta apjomu palielināt (skat. arī sadaļu “Pakalpojumu eksports”).

# 2.3. Komercpakalpojumi klientiem, stratēģiski svarīgi pakalpojumi

Komercpakalpojumu tirgū Centrs sniedz arī maksas pakalpojumus, kuri nav noteikti MK cenrādī (turpmāk – komercpakalpojumi), kas turklāt ir raksturojami kā kapitālsabiedrības finanšu mērķi, piemēram:

1. derīgo izrakteņu ģeoloģiskā izpēte un krājumu aprēķins, kas ietver paraugu noņemšanu no zemes dzīlēm, to testēšanu un pārskatu sagatavošanu. Centrs kā pakalpojumu arī sniedz informāciju fiziskām un juridiskām personām par to īpašumos esošajiem derīgajiem izrakteņiem un ūdens apgādes iespējām, tostarp informāciju par šo resursu veidu, izplatību un kvalitāti, kā arī aizsargjoslu aprēķinus ap ūdens ieguves urbumiem;
2. dažādu prognožu izstrādāšana, izmantojot novērojumu tīkla un meteoroloģiskā radara datus. Šī pakalpojuma ietvaros Centrs nodrošina specializētu prognožu izstrādāšanu un sniegšanu gan fiziskām personām, gan uzņēmumiem, īpaši preses izdevumiem un citiem medijiem (piemēram, televīzijai). Centrs arī sadarbojas ar lieliem uzņēmumiem, nodrošinot to vajadzībām atbilstošus pakalpojumus ar augstu pievienoto vērtību, piemēram, mežu nozarē izstrādājot prognozi attiecībā uz koku zilēšanas laiku;
3. vides konsultāciju pakalpojumi (to skaitā piesārņojošo darbību atļaujas un to nosacījumi, iesniegumi A, B un C kategorijas piesārņojošo darbību atļaujai; gaisu piesārņojošo vielu emisiju limitu projekti). Šī pakalpojuma sniegšanā veic gan paraugu ņemšanu un to testēšanu, gan ilglaicīgu datu savākšanu sezonalitātes novērtēšanai, no kuriem Centra speciālisti var veikt pieredzē un zināšanās balstītu analīzi un sniegt klientam nepieciešamo pakalpojumu;
4. laboratorijas pakalpojumi (vides paraugu testēšana), kas ietver ūdens un gaisa analīzes, tostarp bioloģisko ūdens testēšanu, mikrobioloģisko analīzi un augsnes analīzes;
5. automātisko hidroloģisko, meteoroloģisko, gaisa kvalitātes novērojumu staciju uzstādīšana un apkalpošana. Šī pakalpojuma ietvaros Centra speciālisti sniedz konsultācijas saistībā ar atbilstošu (specializētu) novērojumu staciju uzstādīšanu, kā arī uzstāda un apkalpo šīs stacijas. Tāpat Centrs sniedz uzturēšanas pakalpojumus arī citu personu novērojumu stacijām.
6. ķīmisko vielu pārvaldības pakalpojumi, kas primāri ietver pakalpojumu sniegšanu ārvalstu komersantiem saistībā ar biocīdu pieteikumu izvērtēšanu un līdzīgiem pakalpojumiem (*skat. arī informatīvā ziņojuma 2.4.punktu*);
7. makrofītu un prioritāro vielu pētījumi, kas ietver ūdens paraugu iegūšanu un to bioloģisko un ķīmisko testēšanu, kā arī iegūto datu analīzi un tajā balstītu secinājumu izdarīšanu par ūdens kvalitāti. Šo pakalpojumu Centrs ir sniedzis arī citās valstīs;
8. bīstamo atkritumu savākšana un apglabāšana, ko Centrs veic arī kā maksas pakalpojumu, piemēram, attiecībā uz specifisku atkritumu transportēšanas jautājumiem. Piemēram, attiecībā uz radioaktīvajiem atkritumiem Centrs piedāvā savu speciālistu palīdzību šādu atkritumu atbilstošā un drošā iepakošanā un pārvadāšanā.

Vairākumā no minētajiem darbības veidiem tirgū pastāv konkurence, proti, šādus vai līdzīgus pakalpojumus piedāvā arī citi tirgus dalībnieki, tomēr tajos gadījumos, kad tirgū ir vērojama konkurence, Centra sniegto pakalpojumu īpatsvars ir salīdzinoši neliels, jo Centra pakalpojumi tiek sniegti specifiskā un šaurā jomā. Pēc Centra aplēsēm, ņemot vērā visaptverošu un precīzu datu pieejamību un iegūšanai veltāmos resursus, tā tirgus daļa nevienā no minētajām komercpakalpojumu grupām nepārsniedz 0,1 – 4% vai ir vēl mazāka, jo, lai arī Centrs darbojas noteiktā tirgus segmentā, tas pārsvarā sniedz šauras nišas produktus, ko nesniedz citi komersanti. Centrs neizmanto valsts budžeta finansējumu, lai konkurētu tirgū, sniedzot komercpakalpojumus. Centrs precīzi un atsevišķi uzskaita Centra resursu izmantošanu katram pakalpojuma veidam, attiecinot uz katru produktu. Centrs pastāvīgi seko līdzi, vai attiecīgajā nozarē nepastāv cits tirgus dalībnieks, kurš var sniegt attiecīgo pakalpojumu. Centrs plāno pārskatīt un atteikties no vairākiem specifiskiem produktiem vides, zemes dzīļu un laboratorijas pakalpojumu jomās, kurus pietiekamā kvalitātē var saņemt no privātajiem pakalpojumu sniedzējiem. Ieņēmumu samazinājums negatīvi neietekmēs Centra darbību.

Centrs faktiski darbojas nozarē, kuras infrastruktūras attīstībai nepieciešami lieli kapitālieguldījumi. Nozarē šobrīd nav neviens dalībnieks, kurš spētu un vēlētos piesaistīt pietiekami lielus līdzekļus nozares attīstībai. Savukārt attiecībā uz atsevišķiem pakalpojumiem konstatējams, ka tirgus tos faktiski nenodrošina (piemēram, dozimetrijas SSD laboratorija). Vienlaikus, sniedzot šādus pakalpojumus un pārdodot tos tirgū, Centrs var piesaistīt augsti kvalificētus ekspertus un nodrošināt tiem atbilstošu atalgojumu, kā arī var eksportēt šos pakalpojumus.

2014. un 2015.gadā Centrs veica darbu pie komercpakalpojumu sniegšanas kvalitātes uzlabošanas un jaunu pakalpojumu ieviešanas. Darbs komercpakalpojumu attīstīšanā noteikts kā viena no prioritātēm arī 2016.gadā, padarot maksimāli efektīvu Centra resursu izmantošanu un tādējādi nodrošinot optimālas izmaksas valsts deleģēto pārvaldes uzdevumu veikšanai. Pateicoties Centra komercdarbībai un augsti kvalificētiem darbiniekiem, ir bijis iespējams samazināt zaudējumus, kas veicinās valsts deleģēto uzdevumu izpildi un valsts budžeta dotāciju samazinājumu nākotnē.

# 2.4. Pakalpojumu eksports

Centrs bez deleģēto uzdevumu veikšanas sniedz komercpakalpojumus ne tikai Latvijas komersantiem, bet arī klientiem ārvalstīs, tādējādi nodrošinot komercpakalpojumu eksportu. 2014. un 2015.gadā Centrs īstenoja komercpakalpojumu eksportu 70 ārvalstu komersantiem un institūcijām 13 ES dalībvalstīs. 2014.gadā Centra eksporta īpatsvars bija 6,5% no kopējiem sniegtajiem komercpakalpojumiem, savukārt, 2015.gadā eksporta īpatsvars pieauga līdz 30,4 % no kopējiem sniegtajiem komercpakalpojumiem (īpatsvara pieaugums 4,5 reizes).

Centrs saskata iespējas palielināt eksporta pakalpojumu apjomu nākotnē. Centram pieejamais aprīkojums, speciālistu prasmes un pieredze atļauj konkurēt ar citu valstu uzņēmumiem (dienestiem), sniedzot pakalpojumus ķīmisko vielu pārvaldības jomā, īpaši attiecībā uz biocīdu pieteikumu izvērtēšanu. Eiropas Parlamenta un Padomes regula (ES) Nr.528/2012 “Par biocīdu piedāvāšanu tirgū un lietošanu” paredz vienā dalībvalstī izdotas atļaujas atzīšanu citā dalībvalstī (*sk. regulas 32. – 34.pantu*), tādējādi komersantiem, kam šāds pakalpojums ir nepieciešams, ir iespēja šo procedūru veikt Latvijā. Centrs var nodrošināt kvalitatīvu biocīdu pieteikumu izvērtēšanu par konkurētspējīgu cenu salīdzinājumā ar citās ES valstīs piedāvāto cenu, tāpēc nākotnē ir sagaidāms šī pakalpojuma eksporta apjoma pieaugums.

Centrs var konkurēt ar citu valstu uzņēmumiem saistībā ar ekspertu pakalpojumiem vides jomā un citu projektu realizācijā. Centrs, pastāvīgi uzturot ekspertu zinātību un prasmes augstā līmenī, jau ir ieguvis klientus vairākās citās valstīs. Piemēram, Centrs ir ieguvis vairākus pasūtījumus Lietuvā, veicot makrofītu un fitobentosa izpēti, kā arī pašreiz veic prioritāro un bīstamo vielu inventarizāciju Lietuvā. Papildus minētajam pēdējo gadu laikā Centrs ir vienīgais reģionālās standarta dozimetrijas – SSD laboratorijas – uzturētājs Baltijā. Līdz ar to arī šajā jomā Centram ir saskatāma iespēja attīstīt eksporta pakalpojumus vismaz Baltijas tirgus līmenī.

Centrs prognozē komercdarbības tālāku attīstību un novērtē iespējamo ārvalstu un nacionālo tirgus nākotnes potenciālu, kā arī Centra tēla atpazīstamību tirgos, lai spētu palielināt eksporta īpatsvaru sniegtajos pakalpojumos. Lai attīstītu Centra darbību kopumā (arī infrastruktūras attīstībā un personāla izaugsmē), jāparedz nozīmīgi un regulāri kapitālieguldījumi. Tāpat arī šobrīd tiek pārskatīti un izvērtēti dažādu maksas pakalpojumu cenrāži, jo biocīdu, zemes dzīļu un dozimetrijas maksas pakalpojumu cenas pēdējo reizi apstiprinātas 2012.gadā, bet citu pakalpojumu, piemēram, laboratorijas cenas – 2008.gadā. Centra mērķis palielināt savu eksportspēju saskan ar Latvijas ilgtspējīgas attīstības stratēģiju līdz 2030.gadam (Latvija 2030), kurā noteiktie pamatmērķi ietver inovāciju un eksportspējas stiprināšanu.

# 2.5. Stratēģiski svarīgi pakalpojumi

Centrs nodrošina valsts meteoroloģiskos, hidroloģiskos, virszemes ūdeņu kvalitātes, pazemes ūdeņu, nokrišņu kvalitātes, integrālā monitoringa un citus novērojumus, kā arī kopīgi ar vides aizsardzības institūcijām veic gaisa kvalitātes un tās ietekmes novērojumus uz ekosistēmām, kā arī sniedz to novērtējumu starptautisko, nacionālo un reģionālo projektu un programmu ietvaros. Analizējot novērojumos iegūto informāciju, Centra speciālistiem ir iespējams izstrādāt visdažādākos informācijas produktus visām tautsaimniecības nozarēm – prognozes, dažāda veida hidroloģiskos, meteoroloģiskos, vides kvalitātes aprēķinus un analīzes utt. Balstoties uz datu bāzēs pieejamo informāciju, Centrs sagatavo un sniedz informāciju privātpersonām, citiem komersantiem un institūcijām par ūdens apgādes iespējām zemes īpašumā, par īpašuma applūšanas varbūtībām, upju caurteci noteiktās sezonās, ūdenslīmeņiem u.c., kā arī sniedz ekspertu slēdzienus par ūdeņu kvalitātes jautājumiem.

Centrs meteoroloģiskos novērojumus veic atbilstoši Pasaules meteoroloģiskās organizācijas vadlīnijām un Centra metodikām un instrukcijām un ir sertificēti. Centrs ir vienīgais sertificētais šādas informācijas datu turētājs un informācijas sniedzējs.

Centrs saviem klientiem sniedz tādus pakalpojumus, kas ir būtiski valsts un iedzīvotāju drošības nodrošināšanai, tāpēc uzskatāmi par stratēģiski svarīgiem. Pie šādiem pakalpojumiem pieder operatīvās meteoroloģiskās un hidroloģiskās informācijas sniegšana tiem komersantiem (tostarp valsts kapitālsabiedrībām), kuru darbu būtiski var ietekmēt laika apstākļi un upju hidroloģiskais režīms. Tas iever enerģētiku un siltumapgādi, aviāciju, ostu darbību, transportu, zemkopību, mežsaimniecību. Šādu informāciju par maksu sniedz arī valsts iestādēm, kas atbild par valsts un iedzīvotāju drošību un aizsardzību – Nacionālie bruņotie spēki, Valsts ugunsdzēsības un glābšanas dienests. Informāciju sniedz arī plašsaziņas līdzekļiem.

Minētie pakalpojumi ir vitāli nepieciešami gan valsts drošības nodrošināšanai, gan valsts attīstības veicināšanai, jo attiecīga pakalpojumu neesamība var ietekmēt ievērojamu skaitu valsts iedzīvotāju un pat novest pie dažādām avārijām, kas kopumā gan privātpersonām, gan valstij nodarītu ievērojamus zaudējumus. Centrs un tā speciālisti ir uzkrājuši ilgstošu pieredzi šāda veida pakalpojumu sniegšanā, tāpēc Centra izstrādātās prognozes un brīdinājumi ir uzskatāmi par drošu un uzticamu pakalpojumu. Turklāt vairumu no šiem pakalpojumiem Latvijas tirgū šobrīd nesniedz citi komersanti, tāpēc tirgus nespētu nodrošināt šādus pakalpojumus. Turklāt nav pārliecības par to, vai privāta uzņēmuma sniegtie pakalpojumi, pat ja tirgū ienāktu kāds komersants, būtu tikpat droši un uzticami kā Centra sniegtie pakalpojumi.

Tirgus nav spējīgs nodrošināt sabiedrības interešu īstenošanu arī attiecībā uz dozimetrijas un līdzīgiem laboratorijas pakalpojumiem. Centrs ir vienīgais reģionālās standarta dozimetrijas – SSD laboratorijas – uzturētājs Baltijā, kā rezultātā tiek nodrošināta dažādu radiācijas aparātu kalibrēšana.

Minētie pakalpojumi ir cieši saistīti ar Centra definēto mērķi – būt stabilai un ilgtspējīgai organizācijai ar augstu reputāciju, kas klientiem un sabiedrībai sniedz augstas pievienotās vērtības vides, ģeoloģijas un hidrometeoroloģijas nozares pakalpojumus un zināšanas, nodrošinot izcilu klientu apkalpošanas servisu. Šis mērķis arīdzan ir saskanīgs ar nacionāla līmeņa plānošanas dokumentos noteiktajiem mērķiem:

1. Latvijas Nacionālajā attīstības plānā 2014. – 2020.gadam paredzēto saistībā ar kompetenču attīstību un dabas un kultūras kapitāla ilgtspējīgu apsaimniekošanu;
2. Vides politikas pamatnostādnēs 2014. – 2020.gadam noteikto vides politikas virsmērķi.

Tādējādi Centra darbība kā valsts kapitālsabiedrībai ir saskanīga ar valsts ilgtermiņa mērķiem, un Centrs veiksmīgi pilda deleģētos pārvaldes uzdevumus, kā arī sekmīgi darbojas nozarē, kuras atsevišķos segmentos tirgus nav spējīgs nodrošināt sabiedrības interešu īstenošanu, un vienlaikus sniedz pakalpojumus, kas uzskatāmi par stratēģiski svarīgiem valsts attīstībai un drošībai. Vienlaikus, sniedzot komercpakalpojumus konkurences apstākļos, Centrs darbojas kā līdzvērtīgs partneris privātajam biznesam, nekropļojot konkurenci.

# 2.6. Stratēģiski svarīgi īpašumi

Centra pamatkapitāla būtiska sastāvdaļa ir nekustamais īpašums. Centra pamatkapitāls šobrīd ir **25 303 641** *euro*(dati uz 31.01.2016). To veido 100% valsts ieguldījums, tai skaitā nekustamais īpašums 16 774 662 *euro* vērtībā. Nekustamo īpašumu saraksts iekļauts 2.pielikumā. Ieguldītā pamatkapitāla būtiskāko daļu (66%) veido nekustamie īpašumi.

Centra nekustamo īpašumu pēc funkcionālās nepieciešamības ir iespējams iedalīt šādās grupās:

* administrācijas ēkas un zemes;
* ražošanas ēkas un zemes;
* novērojumu stacijas (ēkas un zemes).

Centra nekustamais īpašums pēc piederības ir:

* īpašums, kas pieder Centram un ierakstīts zemesgrāmatā;
* īpašums, kas pieder valstij un ir nodots Centram apsaimniekošanā;
* īpašums, ko Centrs nomā savu funkciju nodrošināšanai.

Taču neatkarīgi no šo nekustamo īpašumu piederības, visu to pārvaldīšanu veic Centrs. Liela daļa no šiem īpašumiem ir stratēģiski svarīgi valsts drošībai.

Pirmkārt, par to liecina apstāklis, ka Centrs pārvalda arī tādus īpašumus, kas ir klasificēti kā kritiskā infrastruktūra saskaņā ar Nacionālās drošības likuma 22.2 panta pirmo daļu. Otrkārt, arī citi īpašumi, kuri nav kritiskā infrastruktūra Nacionālās drošības likuma izpratnē, ir stratēģiski svarīgi valsts drošībai.

Ievērojot šo objektu specifiku, par stratēģiski svarīgiem valsts drošībai ir uzskatāmas visas meteoroloģisko novērojumu stacijas, hidroloģisko novērojumu stacijas un pazemes ūdeņu novērojumu stacijas. Šādas stacijas Latvijas teritorijā ir ~ 180 un tās pārvalda Centrs. Tāpat Centrs pārvalda meteoroloģisko radaru, Salaspils kodolreaktoru, Olaines bīstamo atkritumu dedzināšanas punktu, radioaktīvo atkritumu glabātuvi “Radons”, Gardenes bīstamo atkritumu novietni, Zebrenes bīstamo atkritumu poligonu.

Meteoroloģiskos novērojumus Centrs veic 35 novērojumu stacijās, kas stacionāri izvietotas visā Latvijas teritorijā, lai pietiekami detalizēti raksturotu Latvijas laika apstākļus un klimatu. Hidroloģiskos novērojumus Centrs veic 79 novērojumu stacijās. Gaisa kvalitātes novērojumu valsts tīklā iekļautas piecas pilsētu novērojumu stacijas, kurās tiek novērota gaisa kvalitāte pilsētās, un divas lauku fona stacijas, kurās tiek novērtēta pārrobežu gaisa masu pārneses ietekme, Latvijā ienākošā atmosfēras gaisa kvalitāte. Lauku fona stacijas fiksē atmosfēras gaisa pārrobežas piesārņojuma pārnesi no citām valstīm.

Ņemot vērā šo objektu specifiku, augsto bīstamības pakāpi, ir nepieciešama īpaša pieeja šo īpašumu apsaimniekošanā, un to var veikt tikai tas tiesību subjekts, kurš tos izmanto atbilstoši to izveides mērķim. Centram ir jāpārvalda liela daļa no īpašumiem tieši tādēļ, ka šie īpašumi tiek izmantoti Centra sniegto pakalpojumu nodrošināšanai.

Centra pamatkapitāla būtiska sastāvdaļa ir arī kustamā manta 8 528 978 *euro* vērtībā (dati uz 31.01.2016).

Kustamā manta, kura ir stratēģiski svarīga valsts drošībai un kuru pārvalda Centrs, galvenokārt ir īpašums, kas tiek izmantots datu modelēšanā, laboratorijas izmeklējumos, monitoringa novērojumos. Tās ir tehnoloģiskās iekārtas, IT sistēmas, tehniskais autotransports un infrastruktūra, kas tiek izmantota, lai veiktu datu modelēšanu, laboratorijas izmeklējumus un monitoringa novērojumus. Bez šī īpašuma arī nav iespējama efektīva un droša nekustamo īpašumu, tai skaitā kritiskās infrastruktūras apsaimniekošana. Līdz ar to arī Centra pārvaldītā kustamā manta ir stratēģiski svarīga valsts drošībai, piemēram, novērojumu un monitoringa veikšana, monitoringa staciju darba organizēšana, prognožu izstrādāšana, klimatiskā informācija, bīstamo un radioaktīvo objektu apsaimniekošana, novērojumu staciju tehniskā apkalpošana, meteoroloģiskā radara darbības nodrošināšana u.c.

Pārvaldot īpašumus, Centram ir nepieciešama finanšu resursu piesaiste. Tas ir nepieciešams ne vien esošo īpašumu uzturēšanai, bet arī tādēļ, ka, strādājot kā komercsabiedrība, Centrs turpmāk plāno piesaistīt kredītresursus, lai veicinātu augstas pievienotās vērtības pakalpojumu attīstību, veicot investīcijas tehnoloģiskos risinājumos, infrastruktūrā un pārdošanas veicināšanā. Šādu resursu piesaiste no kredītiestādēm ir iespējama tikai, ja Centrs saglabā kapitālsabiedrības statusu. Veicot kapitālsabiedrības statusa maiņu uz publiskās aģentūras statusu, tiktu liegta būtiska Centra attīstība, kā arī tiktu uzlikts papildus slogs valsts budžetam, un pastāv risks, ka visas netiešās izmaksas būtu jāsedz no valsts budžeta līdzekļiem, jo atsevišķu īpašumu apsaimniekošana prasa papildu resursus, kas tiek segti no komercpakalpojumu ieņēmumiem. Piemēram, ja Centrs turpmāk strādās kā aģentūra, meteoroloģiskā radara uzturēšana pilnībā gulsies uz valsts budžetu. Tuvākajā laikā šī un citu objektu uzturēšanai pēc Centra aplēsēm ir nepieciešami ieguldījumi vairāku simtu tūkstošu *euro* apmērā. Turklāt var būt nepieciešami arī lielāki ieguldījumi, jo ievērojama daļa Centra pamatlīdzekļu ir veci, tātad pastāv risks par nepieciešamību ieguldīt naudu remontos vai jaunu pamatlīdzekļu iegādē. Netiešo izmaksu segšanas sadalījums starp valsts budžeta dotāciju un Centra komercpakalpojumu ieņēmumiem ir sniegts 3.pielikumā. Savukārt, ja Centrs turpina strādāt kā kapitālsabiedrība, Centrs, veicot komercdarbību, var daļēji nodrošināt šo objektu uzturēšanu un ieguldījumus pamatlīdzekļu atjaunošanai.

Ministru kabinets 2013.gada 3.janvāra sēdē lēma, ka ir jāatsavina Centram nevajadzīgie pamatlīdzekļi un iegūtie līdzekļi jāiegulda tehnoloģijās, kas dotu iespēju Centram strādāt efektīvāk. Kapitālsabiedrības formā šo funkciju veikt ir lietderīgāk.

# 3. Centra ieņēmumu un izdevumu raksturojums

# 3.1. Ieņēmumu un izdevumu raksturojums

Centra kā valsts kapitālsabiedrības finansējumu veido kārtējā gada atsevišķu pārvaldes uzdevumu deleģējuma līgumā noteiktā valsts budžeta dotācija un komercdarbības ieņēmumi, kuros ietilpst arī ienākumi no sniegtajiem maksas pakalpojumiem saskaņā ar tiesību aktos noteikto cenrādi un komercpakalpojumi.

Centra ieņēmumu avotus veido – ieņēmumi no sniegtajiem maksas pakalpojumiem un komercpakalpojumiem, valsts budžeta piešķirtais finansējums atsevišķu pārvaldes uzdevumu deleģēšanas līguma ietvaros, īstenoto ārvalstu finanšu instrumentu programmu un nacionālās nozīmes projektu finansējums, tai skaitā no projektiem, kuri iekļauti atsevišķu valsts deleģēto uzdevumu sarakstā, kā arī ieņēmumi par Daugavas HES ūdenskrātuvju krastu nostiprināšanas darbu veikšanas, ko finansē valsts akciju sabiedrība "Latvenergo" un pārējie saimnieciskās darbības ieņēmumi. Ienākumu faktiskā un plānotā struktūra atspoguļota 1.tabulā.

1.tabula. Ieņēmumi

|  |  |  |  |  |
| --- | --- | --- | --- | --- |
| **Ieņēmumu pozīcija** | **2015.gada izpilde, %** | **2016.gada plānotais, %** | **2017.gada plānotais, %** | **2018.-2020.gada plānotais, %** |
| Maksas pakalpojumi un komercpakalpojumi | 39,8 | 40 | 42 | 45 |
| Valsts budžeta dotācija | 44,9 | 49,5 | 45 | 40 |
| Ārvalstu finanšu instrumenti, nacionālās nozīmes projekti | 8,9 | 4 | 6 | 8 |
| Ieņēmumi no Daugavas HES ūdenskrātuvju krastu nostiprināšanas darbu veikšanas | 3 | 5 | 5 | 5 |
| Pārējie saimniecības darbības ieņēmumi | 3,4 | 1,5 | 2 | 2 |

No minētajiem datiem izriet, ka maksas pakalpojumi un komercpakalpojumi Centra saimnieciskajā darbībā ieņem būtisku lomu – ieņēmumi no tiem vidēji pārsniedz 40% no kopējiem plānotajiem ieņēmumiem. Tie ir nodalīti no uzdevumu rezultātiem, ko Centrs pilda saskaņā ar atsevišķu valsts pārvaldes uzdevumu deleģējuma līguma prasībām. Pakalpojumi tiek sniegti saskaņā ar noslēgtajiem līgumiem vai uz iesnieguma pamata. Tie ir gan ilgtermiņa, gan arī vienreizēji pakalpojumi, kas tiek sniegti gan valsts institūcijām, gan komersantiem, kā arī fiziskām personām.

Ieņēmumi no maksas pakalpojumiem un komercpakalpojumiem ir sadalāmi divās daļās:

1) ieņēmumi no maksas pakalpojumiem, ko Centrs sniedz saskaņā ar tiesību aktos noteiktajām cenām;

2) ieņēmumi no klientiem sniegtajiem maksas pakalpojumiem, kuru struktūra norādīta 2.tabulā.

2.tabula. Ieņēmumi un izdevumi

|  |  |  |  |
| --- | --- | --- | --- |
|   | **Ieņēmumi,****EUR** | **Izdevumi,****EUR** |  **Netiešo izmaksu īpatsvars pret ieņēmumiem, %** |
| **2014.gads** | 2 012 863,22  | 1 652 076,74  |   |
|   |   | **Netiešās izmaksas, EUR** |   |
| Pakalpojumi, kuriem maksa noteikta saskaņā ar Ministru kabineta noteikumiem | 398 393,51  | 60 116,98  | 15,1 |
| Komercpakalpojumi | 1 614 469,71  | 742 072,81  | 46,0 |
|  |  |  |  |
| **2015.gads** | 2 763 238,59  | 2 152 950,61  |   |
|   |   | **Netiešās izmaksas, EUR** |   |
| Pakalpojumi, kuriem maksa noteikta saskaņā ar Ministru kabineta noteikumiem | 594 825,23  | 87 498,65  | 14,7 |
| Komercpakalpojumi | 2 168 413,36  | 770 694,68  | 35,5 |

# 3.2. Personāla izdevumu raksturojums

Centra izdevumus galvenokārt veido personāla izmaksas. Centra darbības pamatā ir intelektuālais darbs, kurš balstīts uz speciālistu zināšanām un pieredzi. Kopējās 2014.gada Centra personāla izmaksas bija 2 986 898 *euro*, kas ir 57% no visiem izdevumiem, tajā skaitā darba devēja valsts sociālās apdrošināšanas obligātās iemaksas (turpmāk – VSAOI) 560 248 *euro*, savukārt 2015.gadā personāla izmaksas bija 3 104 536 *euro*, kas ir 61% no visiem izdevumiem, tajā skaitā darba devēja VSAOI 581 426 *euro*.

Veicot personāla izmaksu analīzi, ir secināms, ka Centra personāla sastāvs ir iedalāms vairākās kategorijās – personāls valsts deleģēto uzdevumu izpildei, komercpakalpojumu apkalpojošais personāls un administratīvais personāls. Centra personāls vairumā gadījumu ir nodarbināts gan deleģēto uzdevumu izpildē, gan komercpakalpojumu sniegšanā, attiecīgi veicot precīzu stundu uzskaitījumu un izmaksu attiecināšanu. 2014.gadā uz valsts deleģēto uzdevumu izpildi tika attiecinātas Personāla izmaksas 1 718 640 *euro* apmērā un uz komercdarbību tika attiecinātas izmaksas 1 268 258 *euro* apmērā. 2015.gadā uz valsts deleģēto uzdevumu izpildi tika attiecinātas Personāla izmaksas 1 680 036 *euro* apmērā un uz komercdarbību tika attiecinātas izmaksas 1 424 500 *euro* apmērā (minētās summas ietver darba devēja VSAOI).

Publiskas aģentūras statusā nemainītos personāla sastāvs, jo tā zināšanas un darba pieredze ir nozīmīga valsts deleģēto uzdevumu izpildē, kā arī bieži vien darbinieku specializācija ir ļoti šaurā un specifiskā darbībā, piemēram, seismoloģijā, ģeoloģijā, meteoroloģijā, hidroloģijā un ķīmijā. 2014.gadā Centrs vidēji mēnesī nodarbinājis 295 darbiniekus, savukārt 2015.gadā – 296 darbiniekus.

Strādājot valsts kapitālsabiedrības formā, Centrs darbiniekiem atlīdzību nosaka pēc Darba likuma un atbilstoši iekšējai darba samaksas politikai. Savukārt publiskai aģentūrai piemērojams Valsts un pašvaldību institūciju amatpersonu un darbinieku atlīdzības likums, kas paredz klasificēt amatus saskaņā ar valsts un pašvaldību institūciju amatu katalogu attiecīgā amata saimē un līmenī, lai noteiktu mēnešalgu grupu un pēc tam arī mēnešalgu.

Taču esošā amatu klasificēšanas sistēma neapraksta **Centrā** sastopamās darbinieku grupas. Tāpēc šobrīd amatu katalogā nav ietvertas visas patiesajai situācijai atbilstošas valsts pārvaldes sistēmā esošās profesionālās grupas (piemēram, hidroģeologs, radioloģijas fiziķis, klimatologs, ekologs, dozimetrists, sinoptiķis, aerometeorologs), kā arī tās nav aprakstītas un sadalītas loģiskos līmeņos pēc veicamo uzdevumu sarežģītības, atbildības apjoma un vadības funkciju mēroga, nav aprakstīti **minēto profesionālo grupu būtiskākie** pamatpienākumi.

Šobrīd veicot formālu amatu klasifikāciju, ir iespējams klasificēt amatus tādējādi, lai būtisku nemainītu darba samaksas nodrošināšanai nepieciešamos finanšu līdzekļus, tomēr šādi amatu klasificēšanas rezultāti neatbilst veicamajiem uzdevumiem un nenodrošina vienādas attieksmes principam atbilstošas atlīdzības noteikšanu. Lai to atrisinātu, ņemot vērā, ka Centrs ir liela iestāde amatu kataloga izpratnē, visticamāk, pirms tam jāgroza Valsts un pašvaldību institūciju amatpersonu un darbinieku atlīdzības likums, paredzot tā pielikumā jaunu amatu saimi.

Līdz ar to bez grozījumiem amatu katalogā nav iespējams noteikt precīzu reorganizācijas ietekmi uz darba tiesiskajām attiecībām. Juridiskā statusa maiņa pati par sevi būtiski neietekmēs darba algas, bet radušos ietekmi varētu risināt valsts un pašvaldību institūciju amatu kataloga ietvaros, tomēr var prognozēt, ka ieņēmumu samazinājuma dēļ aģentūras statusā, varētu būt jāsamazina darbinieku skaits un/vai šo darbinieku darba algas, kas šobrīd nav precīzi nosakāms.

# 3.3. Netiešo izmaksu segšana publiskas aģentūras statusā

Kā tas izriet no 2.tabulas, netiešās izmaksas no tiesību aktos noteikto un pārējo komercpakalpojumu sniegšanas attiecīgi sedz no ienākumiem par šiem pakalpojumiem. Detalizēti tas atspoguļots pielikumā. Lai arī netiešās izmaksas pēc būtības ir saistītas gan ar maksas pakalpojumu, gan komercpakalpojumu sniegšanu, tās vairāk tiek segtas tieši no ieņēmumiem par komercpakalpojumiem. Netiešās izmaksas ir 31% – 39% no ienākumiem par maksas un komercpakalpojumu sniegšanas. Vienlaikus attiecībā pret ienākumiem no maksas pakalpojumiem netiešās izmaksas ir aptuveni 15%, savukārt no ienākumiem par komercpakalpojumiem netiešās izmaksas tiek segtas 35% – 46% apmērā, bet to apmērs katrā no abiem iepriekšējiem gadiem pārsniedza 740 000 *euro* (bez nolietojuma).

Aģentūras statusā Centram netiešās izmaksas saglabātos esošajā līmenī, bez būtiska samazinājuma. Savukārt ieņēmumi par komercpakalpojumiem samazinātos tādēļ, ka attiecīgo pakalpojumu aģentūras statusā nevarētu sniegt vispār vai nevarētu sniegt par šābrīža cenu. Proti, ja Centrs tiktu pārveidots par publisku aģentūru, tad komercpakalpojumu sniegšana un pakalpojumu eksports nebūs iespējams līdzšinējā apjomā, jo saskaņā ar Publisko aģentūru likuma 1. un 4.pantu publiskas aģentūras veido sabiedrības vajadzību apmierināšanai, kas neietver komercpakalpojumu sniegšanu un pakalpojumu eksportu. Līdz ar to netiešās izmaksas būs nepieciešams segt no citiem līdzekļiem, kas visdrīzāk radīs papildu slogu valsts budžetam.

Publiskas aģentūras statuss paredz noteikt konkrētu cenu maksas pakalpojumiem, un šī maksa saskaņā ar likuma par budžetu un finanšu vadību 5.panta 12.1 daļa nedrīkst pārsniegt ar pakalpojuma sniegšanu saistītās izmaksas. Tādējādi aģentūras statusā nebūs iespējams noteikt elastīgu cenu politiku un veidot sarežģītus un komplicētus augstas pievienotās vērtības pakalpojumus, kas radīs būtisku maksas pakalpojumu apjomu kritumu. Šāds kritums tiek prognozēts uz visu cenu politikas regulāciju ar Ministru kabineta noteikumiem, kas izslēdz komplicētu un individuālu pakalpojumu izstrādes iespējas. Līdz ar to ieņēmumi no maksas pakalpojumiem aģentūras statusā ievērojami samazināsies. Aģentūras statusā Centra personāla darba samaksas politika nebūs ar dažādiem jaunu pakalpojumu izstrādes motivācijas elementiem, kas var radīt maksas pakalpojumu izstrādes motivācijas trūkumu, izraisot ieņēmumu kritumu un izmaksu palielinājumu no valsts budžeta. Pamatojoties uz iepriekšminēto, pastāv ievērojams risks zaudēt esošo tirgus daļu un starptautisko reputāciju pat gadījumā, ja aģentūrai izņēmuma kārtā atļauj eksportēt atsevišķus savus sniegtos pakalpojumus.

# 4. Centra finanšu pārskats

Centra apgrozījums pieaug, un tiek uzrādīta ik gadu lielāka peļņa pirms procentu, nodokļu, nolietojuma un amortizācijas atskaitījumiem (turpmāk – EBITDA).

3.tabula. Finanšu pārskats

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  | **2015** | **2014** |
|  |  |  |  |  |  | EUR | EUR |
| Neto apgrozījums |  5 868 693  |  6 032 041  |
| Pārējie saimnieciskās darbības ieņēmumi |  156 944  |  116 013  |
| Materiālu izmaksas: |  (232 788) |  (333 895) |
| a) izejvielu un palīgmateriālu izmaksas |  (232 788) |  (333 895) |
| Personāla izmaksas: |  (3 104 536) |  (2 986 898) |
| a) atlīdzība par darbu |  (2 523 110) |  (2 426 650) |
| c) valsts sociālās apdrošināšanas obligātās iemaksas |  (581 426) |  (560 248) |
| Līdzekļu un vērtību norakstīšana |  (1 246 881) |  (1 349 034) |
| a) pamatlīdzekļu un nemateriālo ieguldījumu nolietojums un norakstīšana |  (1 246 881) |  (1 349 034) |
| Pārējās saimnieciskās darbības izmaksas |  (1 743 173) |  (1 858 064) |
| **Peļņa vai zaudējumi pirms procentu maksājumiem, nodokļiem nolietojuma un amortizācijas atskaitījumiem (EBITDA)** |  930 579 |  774 572 |
|
| **Peļņa vai zaudējumi pirms ārkārtas posteņiem un nodokļiem** |  **(301 741)** |  **(379 837)** |
| **Peļņa vai zaudējumi pirms procentu maksājumiem, nodokļiem (EBIT)** |  **(301 741)** |  **(379 837)** |
|  |  |  |  |  |  |   |   |
| Uzņēmumu ienākuma nodoklis par pārskata gadu |  -  |  -  |
| Pārējie nodokļi |  (59 761) |  (58 527) |
| **Pārskata gada peļņa vai zaudējumi** |   |   |   |  **(361 502)** |  **(438 364)** |

Ņemot vērā lielo ikgadējo pamatlīdzekļu nolietojumu, Centrs uzrāda zaudējumus, tomēr ir novērojama tendence uzņēmuma nolietojumam ar katru gadu samazināties, līdz ar to samazinoties arī ikgadējiem pārskata gada zaudējumiem. Centra naudas plūsma ir pozitīva (4.tabula).

4.tabula. Naudas plūsmas pārskats

Valsts finansējumu Centram deleģēto valsts pārvaldes uzdevumu izpildei veido valsts budžeta dotācija no programmas 28.00.00 “Meteoroloģija un bīstamo atkritumu pārvaldība” līdzekļiem 2 761 030 *euro* apmērā 2014.gadā un 3 516 191 *euro* apmērā 2015.gadā. Programmas izpildītājs ir Ministrija, kas nodrošina finansējumu Centram un valsts zinātniskajam institūtam – atvasinātajai publiskajai personai „Latvijas Hidroekoloģijas institūtam” atsevišķu valsts pārvaldes uzdevumu izpildei.

Papildus 2014.gadā valsts budžeta dotācija Centram tika piešķirta no programmas 33.01.00 “Emisijas kvotu izsolīšanas instrumenta administrācija” līdzekļiem 56 372 *euro* apmērā, no programmas 97.00.00 “Nozaru vadība un politikas plānošana” līdzekļiem 42 686 *euro* apmērā un no programmas 99.00.00 „Līdzekļu neparedzētiem gadījumiem izlietojums” līdzekļiem 272 089 euro apmērā, kas kopumā 2014.gadā sastādīja 3 132 177 *euro*.

Centra darbība uzrāda peļņu no veiktās komercdarbības visās produktu grupās, izņemot bīstamo atkritumu apglabāšanā, jo zaudējumi no bīstamo atkritumu apsaimniekošanas skaidrojami ar augstajām poligona uzturēšanas izmaksām un ļoti mazo apglabāšanai ievesto bīstamo atkritumu apjomu, no kā izriet arī zemie ienākumi. Balstoties uz Ministru kabineta 2009.gada 1.jūlija rīkojumu Nr.448 Centram ir jāveic bīstamo atkritumu poligona apsaimniekošana. Bīstamo atkritumu apglabāšanas poligona maksu nosaka ar Ministru kabineta 2012.gada 13.aprīļa noteikumiem Nr.235 "Kārtība, kādā nosaka maksu par bīstamo atkritumu apglabāšanu". Centrs sedz zaudējumus par noglabāto bīstamo atkritumu apsaimniekošanu no pārējo komercdarbības produktu peļņas. Mainot Centra juridisko statusu, zaudējumi tiktu segti no valsts budžeta, kas attiecīgi būtu aptuveni 20 000 – 30 000 *euro* gadā (atkarībā no periodā veiktajiem apglabāšanas darbiem, iesaistītās tehnikas un personāla), neskaitot aprēķināto nolietojumu.

Lai atspoguļotu komercdarbības ietekmi uz Centra finanšu radītājiem par zaudējumu apmēru, kas radušies, uzturot un apsaimniekojot Zebrenes bīstamo atkritumu poligonu (neskaitot nolietojumu), būtu jāpalielina EBITDA. Piemēram, 2014.gadā EBITDA, neskaitot zaudējumus no Zebrenes poligona uzturēšanas un apsaimniekošanas (-19 365,49 *euro*, neskaitot nolietojumu), bija 708 326,49 *euro*. Savukārt, 2015.gadā EBITDA bija 930 579 *euro*, ieskaitot peļņu no Zebrenes poligona uzturēšanas un apsaimniekošanas 57 859,02 *euro*. Peļņa no Zebrenes poligona uzturēšanas un apsaimniekošanas 2015.gadā skaidrojama ar lielu apglabāšanai ievesto atkritumu daudzumu Olaines bīstamo atkritumu izgāztuves sanācijas projekta īstenošanas laikā – 2797,67 tonnas.

Centrs savā darbībā, kas ietver pārvaldes deleģēto uzdevumu veikšanu, maksas pakalpojumu un citu komercpakalpojumu sniegšanu, pamatā izmanto vienus un tos pašus pamatlīdzekļus. Ir tikai atsevišķi nebūtiski pamatlīdzekļi, kurus izmanto tikai komercdarbībai. Līdz ar to statusa maiņas gadījumā šobrīd uz komercdarbības daļu attiecinātās izmaksas tiktu attiecinātas uz valsts deleģēto uzdevumu izpildi.

Papildinot iepriekšminēto, uz valsts budžeta finansējumu tiks attiecinātas visas netiešās izmaksas, kas šobrīd proporcionāli sedz arī no komercdarbības ieņēmumiem. Tās ir visas Centra administratīvās izmaksas – administrācijas darba samaksa, ar ēku uzturēšanu un apsaimniekošanu saistītie izdevumi u.c. izmaksas. Šobrīd ievērojama daļa no netiešajām izmaksām tiek attiecināta uz komercdarbību. Piemēram, 2015.gadā netiešajās izmaksās uz komercdarbību, kuras ietvaros sniedzamo pakalpojumu cenas nav reglamentētas ar MK noteikumiem, tika attiecināts 770 694,68 *euro* (bez nolietojuma), savukārt 2014.gadā – 742 072,81 *euro* (bez nolietojuma). Centrs īstenoja un turpina īstenot vairākus Eiropas Savienības politiku un pārējās ārvalstu finanšu palīdzības projektus (arī deleģējuma līguma ietvaros). Par šajā un citos gados veicamajām aktivitātēm dažāda veida projektos 2015.gadā Centrs saņēmis 1 213 587,97 *euro*.

# 5. Valsts līdzdalība kapitālsabiedrībā

Ministru kabinets, apstiprinot Publisko personu komercdarbības koncepciju, ar 2012.gada 4.jūnija rīkojumu Nr.245 „Par publisko personu komercdarbības koncepciju” noteica kritērijus, saskaņā ar kuriem vērtējams pašreizējais valsts kapitālsabiedrību statuss un nosakāms, vai pašreizējais statuss saglabājams, vai kapitālsabiedrība pārveidojama par valsts iestādi vai publisku aģentūru. Vienlaicīgi jāņem vērā pēdējie grozījumi Valsts pārvaldes iekārtas likumā, kas nosaka, ka publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1) tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā;

2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;

3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Darba grupa rekomendēja mainīt Centra juridisko statusu uz valsts aģentūru, jo Darba grupas ieskatā tās darbība pēc būtības atbilst valsts aģentūras statusam. Darba grupa atzina, ka daļa no Centra darbības varētu būt veicama komercdarbības formā, tomēr šo daļu varot apsvērt nodalīt. Tomēr šāds secinājums neatbilst šajā ziņojumā konstatētajiem apstākļiem.

Centra darbība atbilst diviem no likumā minētajiem kritērijiem attiecībā uz kapitālsabiedrībām, proti, Centrs rada pakalpojumus, kas ir stratēģiski svarīgi valsts attīstībai un drošībai, kā arī šā mērķa sasniegšanai pārvalda tādus īpašumus, kas ir stratēģiski svarīgi valsts attīstībai un drošībai. Centra sadalīšana, kā to apsvēra Darba grupa, nav lietderīga, jo gan valsts pārvaldes uzdevumu, gan citu pakalpojumu sniegšanai izmanto viena infrastruktūra un kopēji cilvēkresursi. Centra kā kapitālsabiedrība darbība bez valsts pārvaldes uzdevumu veikšanas nebūtu lietderīga visupirms cilvēkresursu dēļ. Centrs kā kapitālsabiedrība pārvalda (apsaimnieko) arī tos īpašumus, kurus izmanto valsts pārvaldes uzdevumu veikšanai.

Ministrija uzskata, ka valsts līdzdalība Centrā kā kapitālsabiedrībā ir saglabājamā esošajā statusā, jo pārveidošana par aģentūru radītu turpmāk norādītos juridiskos un finanšu riskus, ņemot vērā iepriekš sniegto informāciju (pamatojumu).

# 5.1. Juridiskie riski

Centrs, darbojoties valsts kapitālsabiedrības statusā, ir piesaistījis kredītresursus augstas pievienotās vērtības pakalpojumu attīstībai. Kapitālsabiedrības statusa maiņa uz publiskās aģentūras statusu noteiktu juridiska rakstura izmaiņas šajā jomā. Likuma par budžetu un finanšu vadību 36.pants neļauj publiskajai aģentūrai ņemt kredītu (it īpaši ilgtermiņā) nedz komercbankā, nedz Valsts kasē. Citas izmaiņas saistītas ar finansiālām sekām un aprakstītas nodaļā pie finanšu riskiem.

Juridiskā statusa maiņa saistās arī ar personāla politiku. Lai nepieļautu uzdevumu izpildes kvalitātes pazemināšanos, nepieciešams saglabāt konkurētspējīgu un elastīgu darba samaksas sistēmu, proti, darbinieks, kurš veic sarežģītāku amatu ar lielāku ietekmi uz uzņēmuma saimniecisko darbību, saņem lielāku atalgojumu. Kapitālsabiedrības statusa maiņas gadījumā, reorganizējot Centru par publisko aģentūru, tai būs piemērojams Valsts un pašvaldību institūciju amatpersonu un darbinieku atlīdzības likums un tajā ietvertie nosacījumi darbinieku atlīdzības noteikšanai, kas var samazināt augsti kvalificēto darbinieku atlīdzības apmēru. Lai pārveide par aģentūru notiktu sekmīgi, jāgroza ārējie normatīvie akti, paredzot jaunu amatu saimi.

Atšķirības starp publiskas aģentūras un valsts kapitālsabiedrības darbību sniegtas 5.tabulā.

5.tabula. Juridisko statusu salīdzinājums

|  |  |
| --- | --- |
| **Publiskā aģentūra** | **Valsts kapitālsabiedrība** |
| Tiešās pārvaldes iestāde, nav juridiska persona | Atsevišķa privāto tiesību juridiskā persona |
| Maksas pakalpojumus sniedz atbilstoši ar to sniegšanu saistītajām izmaksām | Komercpakalpojumu izmaksas var pārsniegt to radīšanas izmaksas, ļaujot segt citus izdevumus, ko nesedz valsts budžets |
| Pakalpojumus sniedz tiktāl, ciktāl tas nepieciešamas funkciju veikšanai un sabiedrības vajadzību apmierināšanai. Nevar piedalīties konkursos (iepirkumos), apšaubāma iespēja eksportēt pakalpojumus | Komercpakalpojumus var sniegt aktīvāk, piedaloties konkursos (iepirkumos) un eksportējot tos. Var radīt produktus, kas pārsniedz tikai tiešu sabiedrības vajadzību apmierināšanu |
| Nav tiesību ņemt aizņēmumus (tieši aizliegts). Normatīvais regulējums neparedz aizņēmumu ņemšanas tiesības Valsts kasē | Tiesības ņemt aizņēmumus (piesaistīt kredītresursus), it īpaši ieguldījumiem iekārtās un tehnoloģijās, kā arī nolietoto īpašumu jautājumu risināšanai ilgtermiņā, netērējot valsts budžeta līdzekļus |
| Darbinieku atlīdzības sistēma strikti regulēta normatīvajos aktos. Amatu katalogs nav tieši piemērots Centra darbības specifikai. Maksas pakalpojumu sniegšana nav pamats izņēmumam no tiem | Ļoti elastīga darba samaksas politika, kas ļauj noteikt atalgojumu darbiniekam atbilstoši paveiktajam un orientējoties uz rezultātu. Ļauj akcentēt darba samaksas sistēmu par labu ekspertiem un IT personālam |
| Nevar piederēt savs nekustamais īpašums  | Var piederēt savs nekustamais īpašums  |
| Parasti nenodarbojas ar nekustamo īpašumu apsaimniekošanu | Piemērota arī tehniski sarežģītu nekustamo īpašumu apsaimniekošanai un nevajadzīgo īpašumu atsavināšanai, netērējot ārējos resursus |
| Aģentūras saistības un papildu izdevumi, kas netiek segti no maksas pakalpojumiem, ir valsts saistības un tās sedz no valsts budžeta | Kapitālsabiedrības manta un saistības ir nodalītas no valsts budžeta |
| Mazāk elastīga budžeta plānošana apstākļos, kad valsts budžeta finansējums un ienākumi no maksas pakalpojumiem nesedz visus izdevumus | Elastīga budžeta plānošana, iespēja novirzīt ieņēmumus no vienas pozīcijas izmaksu segšanai citā pozīcijā, kā arī investīcijām citā pozīcijā  |

Juridiskie riski vērtējami kontekstā ar Centra veicamajām aktivitātēm. Ja Centrs neveiktu pakalpojumu eksportu, specifisku īpašumu apsaimniekošanu un neizmantotu netiešās izmaksas, lai finansētu to, ko nesedz valsts budžets, juridiskie riski aģentūras juridiskajā statusā tiktu ievērojami samazināti. Tomēr tādā gadījumā iestātos būtiski finanšu riski vai atsevišķas funkcijas būtu jānodod citiem subjektiem, kuri nav piemēroti un sagatavoti šādu funkciju veikšanai (piemēram, kodolreaktora vai specifisku nekustamo īpašumu apsaimniekošanai).

# 5.2. Finanšu riski

Lai Centrs savlaicīgi un kvalitatīvi spētu pildīt valsts deleģētos uzdevumus, kā arī pilnveidotu komercpakalpojumu klāstu, tam nepieciešami regulāri kapitālieguldījumi pamatlīdzekļos un infrastruktūrā. Kapitālsabiedrības statusā var viegli piesaistīt kredītresursus infrastruktūras pilnveidošanai un saimnieciskās darbības uzlabošanai. Savlaicīgi veicot kapitālieguldījumus, Centrs var uzturēt un pilnveidot esošos kvalitātes rādītājus praktiski visās tās darbības jomās, gan pildot valsts deleģētos uzdevumus, gan sniedzot augstas pievienotās vērtības komercpakalpojumus.

Veiksmīgai komercdarbības attīstīšanai Centrs pastāvīgi veic jaunu tehnoloģiju un zināšanu ieviešana un ir piesaistījis kredītresursus. Centrs arī turpmāk plāno piesaistīt kredītresursus, lai veicinātu augstas pievienotās vērtības pakalpojumu attīstību, veicot investīcijas tehnoloģiskos risinājumos, infrastruktūrā un pārdošanas veicināšanā. Veicot kapitālsabiedrības statusa maiņu uz publiskās aģentūras statusu, tiktu pārskatītas uzņemtās saistības, kā arī tiktu liegta būtiska Centra attīstība, kā arī tiktu uzlikts papildus slogs valsts budžetam.

Attīstot komercdarbību, Centrs ir noslēdzis dažādus īstermiņa un ilgtermiņa komerclīgumus, ar kuriem ir uzņēmies dažādu pakalpojumu izpildes saistības (arī ārvalstīs). Līdz ar to, nespējot pildīt komercpakalpojumu līgumos uzņemtās saistības, Centram būtu jāsedz radītie zaudējumi par pakalpojumu neizpildi, ko nevarētu veikt publiskās aģentūras statusā.

Centrs ir saglabājams kā kapitālsabiedrība ne vien tāpēc, ka to pieļauj vai pat prasa Valsts pārvaldes iekārtas likuma 88.panta pirmās daļas 2.punkts un 3.punkts, bet arī tāpēc, ka tikai kapitālsabiedrības formā Centrs var turpināt efektīvu savu īpašumu pārvaldīšanu bez papildu sloga valsts budžetam.

Mainot kapitālsabiedrības statusu un reorganizējot Centru publiskās aģentūras statusā, aģentūrai nebūs iespējams veikt lielus kapitālieguldījumus valsts stratēģiski svarīgajās jomās, ko pilda Centrs. Tāpat pastāv risks, ka pēc reorganizācijas, pakalpojumus, kuriem nepieciešami augstas kvalitātes standarti, sabiedrība varēs saņemt tikai pēc būtiskiem ieguldījumiem no valsts budžeta. Piemēram, ES ir uzsākta liela mēroga aviācijas pakalpojumu nozares modernizācijas projekts (*SingleEuropeanSky, SESAR*), kas ietver aviācijas meteoroloģisko pakalpojumu modernizāciju. Šāda projekta realizācija varētu prasīt ievērojamus ieguldījumus tehnisko spēju attīstīšanā. Publiskās aģentūras statusā valstij būs nepieciešams finansēt būtisku daļu no ilgtermiņa ieguldījumu nolietojuma, kas šobrīd sedz no komercdarbības ieņēmumiem.

Realizējot Centra reorganizāciju no kapitālsabiedrības uz publisko aģentūru, valstij būtu jāatsakās no sabiedrībai svarīgiem un nepieciešamiem komercdarbības pakalpojumiem un jāpārņem attiecīgais pieskaitāmo izmaksu slogs, piemēram, 2015.gadā netiešo izmaksu daļa (bez nolietojuma), kas tika attiecināta uz komercpakalpojumiem (pakalpojumiem, kuru cenas nav apstiprinātas ar MK noteikumiem), bija 770 694,68 *euro*, bet 2014.gadā – 742 072,81 *euro*. Publiskas aģentūras gadījumā valstij būtu jāfinansē, piemēram, visi administrācijas izdevumi no valsts budžeta, līdz ar to Ministrijai ir racionālāk administrēt Centru kapitālsabiedrības statusā, kā arī valsts interesēs ir zemākas kopējās izmaksas par deleģēto uzdevumu izpildi.

Valsts budžeta dotācija nesedz pilnā apmērā izmaksas, kas veidojas, pildot valsts deleģētos uzdevumus. Valsts deleģēto uzdevumu izmaksās netiek iekļauts ilgtermiņa ieguldījumu nolietojums atbilstošā apmērā. Atsevišķu pārvaldes uzdevumu deleģēšanas līguma ietvaros ilgtermiņa ieguldījumu izveidošanai un iegādei 2015.gadā ir paredzēti 100 589 *euro*, bet Centra kopējais ilgtermiņa ieguldījumu nolietojums saskaņā ar 2015.gada pārskatu ir 1 246 881 *euro*. 2016.gada deleģējuma līgumā  paredzētās investīcijas pamatlīdzekļu atjaunotnei ir tikai 60 000 *euro*, savukārt plānotais ilgtermiņa ieguldījumu nolietojums ir 1 260 000 *euro*.

Pēdējo divu gadu laikā Centra sniegto komercpakalpojumu rezultātā būtiski palielinājās ārvalstu komersantu (komersanti no 13 ES dalībvalstīm) pieprasījums pēc Centra sniegtā komercpakalpojumu klāsta. 2015.gadā ieņēmumi no ārvalstu komersantu pasūtījumiem bija 30,4% no kopējiem Centra komercpakalpojumu ieņēmumiem (pieaugums 4,5 reizes attiecībā pret 2014.gadu). Līdz ar to, mainot Centra esošo statusu uz publiskas aģentūras statusu, Centram atbilstoši Publisko aģentūru likuma 4.panta pirmajai daļai vairs nebūs iespējams veikt augstas pievienotās vērtības komercpakalpojumu eksportu uz ES dalībvalstīm. Valsts zaudēs iespēju realizēt pieprasīto augstas pievienotās vērtības komercpakalpojumu eksportu uz ES dalībvalstīm.

Šobrīd Centrs piedāvā salīdzinoši plašu komercpakalpojumu klāstu, un sniegtie komercpakalpojumi iepriekšējos periodos Centram ienes papildu finanšu līdzekļus, ar katru gadu uzlabojot kapitālsabiedrības finanšu rādītājus.

Centrs plāno attīstīt komercpakalpojumus, veicot kapitālieguldījumus tehnoloģijās un Centra ekspertu papildus izglītošanā. Kā piemēru var minēt darbu pie jauna komercpakalpojuma izveides mikroseismikas jomā, tas sniegs iespēju komersantiem un fiziskajām personām mazināt riskus būvniecības procesā, kā arī pašvaldībām veiksmīgāk plānot teritoriālo attīstību.

Centrs ir vienīgais reģionālās standarta dozimetrijas – SSD laboratorijas – uzturētājs Baltijā, kam nepieciešami kapitālieguldījumi. Centram kā kapitālsabiedrībai ir nepieciešamā infrastruktūra, pieredze un informācija, kā arī iespēja piesaistīt nepieciešamos finanšu resursus. Reorganizācijas rezultātā publiskas aģentūras statusā, plaša komercdarbība un komercpakalpojumu klāsta pilnveidošana nebūtu iespējama. Savukārt citiem komersantiem piesaistīt finanšu līdzekļus, lai sasniegtu Centra komercpakalpojumu kvalitāti, būtu praktiski neiespējami vai neizdevīgi.

Reorganizācijas rezultātā publiskas aģentūras statusā valsts budžetā būs nepieciešams papildfinansējums, lai finansētu bīstamo atkritumu poligona “Zebrene” zaudējumu izmaksas, netiešās izmaksas, kuras proporcionāli šobrīd sedz no komercdarbības ienākumiem, investīcijas pamatlīdzekļu atjaunošanai, kā arī daļu no tām personāla izmaksām, kuras sedza no komercpakalpojumu ieņēmumiem.

Precīzu ietekmi uz valsts budžetu nav iespējams noteikt, jo tas atkarīgs no investīciju veikšanas īpašumos laika un apjoma, maksas pakalpojumu iekasēšanas un cenām, iespējām netiešās izmaksas finansēt no aģentūras sniegtajiem maksas pakalpojumiem utt.

Var pieņemt, ka katru gadu no valsts budžeta būtu nepieciešami **papildus vismaz 1 500 000 *euro****,* koveido nepieciešamība segt tās netiešās izmaksas (2015.gadā – 770 694,68 *euro*), kas šobrīd galvenokārt tiek segtas no komercpakalpojumiem, kurus nākotnē nevarēs gūt vispār (no komercpakalpojumu sniegšanas pārtraukšana ārvalstīs, kas 2015.gadā bija 871 611 *euro*, vai tāpēc, ka pakalpojums uzskatāms par komercdarbību un aģentūras statusā nav īstenojams)vai varēs gūt mazākā apmērā, ņemot vērā normatīvajos aktos noteikto maksas pakalpojumu aprēķināšanas metodiku, kas noteikta tiešās pārvaldes iestādēm. Tāpat, darbojoties kā aģentūrai, Centrs nevarēs gūt papildus ienākumus no komercpakalpojumu sniegšanas (EBITDA 2015.gadā – 930 579 *euro*), lai tos investētu pamatlīdzekļu atjaunošanai. Tāpat ir ticami, ka būs nepieciešami arī lielāki ieguldījumi remontu veikšanai un jaunu pamatlīdzekļu iegādei, jo šobrīd izmantojamie Centra pamatlīdzekļi ir novecojuši.

Papildu izdevumi personālam šobrīd nav precīzi novērtējami, jo atkarīgi no grozījumiem vairākos ārējos normatīvajos aktos. Var prognozēt, ka ieņēmumu samazinājuma dēļ aģentūras statusā, varētu būt jāsamazina darbinieku skaits un/vai šo darbinieku darba algas.

# 6. Kapitālsabiedrības turpmākais juridiskais statuss

Saskaņā ar Informatīvajā ziņojumā norādīto  Darba grupa rekomendēja mainīt Centra juridisko statusu uz valsts aģentūru.

Izvērtējot Centra darbību kopsakarā, Ministrijas ieskatā Centram saglabājams juridiskais statuss – kapitālsabiedrība.

Centra pārveidošana par publisku aģentūru prasīs papildu finansējumu valsts budžetā un ierobežos Centra attīstības iespējas, samazinās pakalpojumu klāstu, pakalpojumu eksportu un pazeminās pakalpojumu kvalitāti, ja valsts budžeta finansējums netiks ievērojami palielināts ar aģentūras darbības pirmo dienu.

Centra pārveidošana par aģentūru galvenokārt ietekmēs spēju efektīvi pārvaldīt un attīstīt Centra infrastruktūru. Tikai pamatkapitālā vien ieguldīto īpašumu vērtība ir 25 miljoni *euro*.

Centrs, saglabājot valsts kapitālsabiedrības juridisko statusu, paredz pakāpeniski palielināt ieņēmumus no komercpakalpojumiem, samazinot kopējās izmaksas (netiešās izmaksas) darbiem, kurus veic deleģējuma līguma ietvaros (*sk. 1.tabulu*).

# 7. Priekšlikumi turpmākai rīcībai

Izvērtējot finanšu un juridiskos riskus, Ministrija uzskata, ka Centra darbība turpināma esošajā statusā Ministrijas kā kapitāla daļu turētāja pārraudzībā, pamatojoties uz Valsts pārvaldes iekārtas likuma 88.panta pirmās daļas 2.punktu un 3.punktu, jo Centrs sniedz valsts attīstībai un drošībai stratēģiski svarīgus pakalpojumus, kā arī apsaimnieko virkni specifisku nekustamo īpašumu un kustamo mantu, kas nepieciešami valsts attīstībai un drošībai stratēģiski svarīgu pakalpojumu radīšanai.

Šīs infrastruktūras efektīva uzturēšana un attīstīšana kapitālsabiedrības formā nodrošina arī valsts deleģēto uzdevumu veikšanu visefektīvākā veidā, samazinot no valsts budžeta sedzamo netiešo izmaksu daļu, un sedzot šīs izmaksas ar ienākumiem no komercpakalpojumiem, tostarp komercpakalpojumu eksporta.

Vides aizsardzības un reģionālās attīstības ministrs K.Gerhards

Madara Šinke

Vides aizsardzības departamenta

Vides kvalitātes un atkritumu apsaimniekošanas nodaļas

Vecākā referente

67026490, madara.sinke@varam.gov.lv